Khadīja bint Khuwaylid

Khadīja bint Khuwaylid (556 – 619) a l'é stàita na fomna àraba, prima fomna dël profeta Maomet fin ch'a l'é vivùa.

Khadīja (an àrabo خديجة بنت خويلد) a l'era fija d'un rìch mërcant ëd Mëcca, che a fasìa part dël clan dij Banū ʿAdī, dla tribù dij Banū Quraysh. Restà vidoa doe vire Khadīja a l'ha mandà anans da sola e con ëd bon arzultà l'atività comersial che a l'avìa ardità an dimostrand che la società pre-islàmica a arconossìa un ròl amportant a soe fomne.

Conossù Maomet për rason ëd travaj e restà frapà da soa onestà a l'ha ciamaje 'd fé për chila vàire viagi d'afé an Siria e Yemen e pì tard a l'é an-namorasse dël giovo che an cola época a l'avìa 15 ani men che chila.
Convint da la blëssa ëd Khadīja, famosa tra j'abitant ëd Mëcca, ma 'dcò da soa richëssa, Maomet a l'ha mariala e da col moment a l'é ocupasse daspërchiel dl'imprèisa comersial ëd famija antramentre che Khadīja a l'é dedicasse ai fieuj avù con Maomet: doi mascc mòrt giovo (al-Qāsim e, miraco, ʿAbd Allāh) e quatr fumele (Zaynab, Ruqayya, Umm Kulthūm e Fāṭima).

A l'ha spartì con chiel për prima l'esperiensa religiosa 'd sò òmo quandi chiel a l'ha dije che a l'era stàit sërnù da Dio për soa Rivelassion trames l'arcàngel Gabriel (Jibrīl). 
A l'ha patì con chiel l'oposission e la resistensa dij pagan e dij politeista ëd Mëcca contra la prima cita partìa ëd mussulman.

A l'é mòrta dël 619, ant ël midem ann ëd la mòrt d'Abū Ṭālib, an lassand an sò òmo un gran sentiment ëd nostalgìa, che a sarà pa bon a superé con soe doe àutre fomne.

Categorìa:Biografìe